钦定古今图书集成/方舆汇编/职方典/第1269卷 > 《修建露头城记》前人
## 钦定古今图书集成/方舆汇编/职方典/第1269卷 > 《修建露头城记》前人

“辰据楚上游，当云、贵、梁、益之孔道，外扼永、保诸谿洞
咽喉，内为武陵、荆襄障蔽，山多田少，国险民戅。故郡
虽僻，而其形势扼塞，捍阻外内，不啻天府，视诸郡最
为要害。顾今郡城卑隘弗坚，数毁于火，延烧官民庐
舍殆数千家。自弘治戊申以及嘉靖丁未诸岁，大火
不知凡几。盖城创于胜国初，以人烟稀疏，庶事草创，
因陋就简，弗之有改。城垣内外皆浮石，一面甃砌，中
实以土，上用屋覆之。岁久疏漏，上雨傍风，以故城善
崩且覆，屋材亦朽燥易焚灼。故一遇火灾，辄殃及内
外，煨烬无遗。累年官司修理，为费不赀。而惜费避嫌，
迄无成议。”至麓泉王公，始毅然为之。又以大楼因飞
阁致火，乃去飞角，四面俱用砖甓，齐檐甃封。垂成，而
又以忧去。会苗寇思石，声摇辰沅，城工弗备，辰人汹
汹。时镜峰陶公在沅，闻变，倍道趋辰，偕浯溪徐公辈
昼夜临城，躬率士卒，具畚挶，庀工作，洒血誓士，仗戈
前驱，凡三月而城成。辰人恃以无恐。奸宄闻之，遂寝
谋盖覆屋。既去，止建“露头城”，不惟远火灾，而岁省修
理不知凡几。郡守徐公又以城北并东北、西北二隅
未修，非万全计，欲骤修恐民力弗堪，乃白于抚按守
巡诸公，估计丈尺，拟作三岁更番，渐次修理，庶民不
劳而事集，吾郡若完璧矣。真《大易》所谓设险守国之
义，抑《记》所谓城郭沟池以为固，能御大灾而捍大患
者是也。夫城修则据险以摄易矣。然防守之计，不独
在城。又幸大中丞竹墟屠公贞所冯公相继总制，皆
能处置经略，动中机宜，招徕流亡，抚绥孤罢，表用材
俊，察纳雅言，简节疏目苗“发栉，咸有条理，大加体
恤，以培辰、沅之势，使足为中国藩篱，金城万世之利，
实在此也。”辰之人不既有庆乎？是役也，吾郡二守，今
陞广西按察佥事云川高公，通守东浦陈公、柳溪吕
公，崇德吕公，沅陵邑侯湖宾高公，皆通敏干济，夙夜
匪懈，与有劳焉，不可没也。若指挥今守备何君清、王
君梦麒，指挥杜君相继，千户锺良等，先后左右兹役，
以观其成法，得书焉，并为之记。